Akademia ken 157 kwalifikasies toeŉ Totaal van 157 studente ontvang vanjaar hulle kwalifikasies tydens Akademia se kwalifikasieplegtighede wat op 12 April gehou is. V.l.n.r. is van Akademia se dosente, René de Klerk, Henrike Putter, Erik Heppell, Elzette le Roux, Chazanne Grobler en Felicia Snyman, tydens hierdie geleentheid. Foto: Verskaf. Altesaam 52 grade, tien gevorderde diplomas, vier diplomas en 91 hoër sertifikate is vanjaar by Akademia se jaarlikse kwalifikasieplegtighede toegeken. Volgens Marthinus Visser, besturende direkteur by Akademia, het die private hoëronderwysinstelling reeds ŉ lang paadjie gestap van die eerste plegtigheid in 2013 waar tien kwalifikasies toegeken is, teenoor vanjaar se plegtighede waar 157 studente hulle kwalifikasies Vrydag ontvang het. Dr. Pierre Edwards, voormalige skoolhoof by die Afrikaanse Hoër Seunskool en onderwyskenner, was die gasspreker by hierdie geleentheid. Edwards se toespraak het afgestudeerdes gemotiveer om hulle kwalifikasies as instrument te gebruik om hul roepings na te streef en ŉ daadwerklike verskil in die gemeenskap te maak. Die oorgrote meerderheid van Akademia se studente werk terwyl hulle studeer. “Daarom is ons trots op alumni wat hard gewerk het om hulle kwalifikasies te voltooi,” het Visser gesê. Om boonop ŉ toppresteer te wees, verg nóg meer toewyding en deursettingsvermoë – daarom word toppresteerders vir hulle uitnemende akademiese prestasies tydens die instansie se eerste prestige-aand vereer. Jaco Oosthuizen het die beste prestasie in die BCom (Ondernemingsbestuur)-program behaal. ŉ Spesiale toekenning is aan Lené Ferreira oorhandig vir die beste gemiddeld in die BCom (Bestuursrekeningkunde)-program. Pieter Wentzel, wat as afgestudeerde meganiese ingenieur by Akademia aangesluit het, is as die topstudent in die Gevorderde Diploma in Projekbestuur aangewys. Susan Wilkinson ontvang die toppresteerdertoekenning vir uitnemendheid in die Hoër Sertifikaat in Kantooradministrasie, terwyl Marisa Abeln wegstap met dieselfde toekenning vir die Hoër Sertifikaat in Rekeningkunde. Akademia het in die instelling se eerste akademiese jaar in 2012 met slegs 35 studente afgeskop, en vanjaar is die instelling trots om meer as ŉ 1 000 ingeskrewe studente te hê. Visser meen hierdie groei in getalle is tekenend van Akademia se suksesresep wat elke akademiese jaar verbeter en verfyn word. “Een van hierdie suksesse is die toevoeging tot die bestaande nauurse rooster, die blokrooster, wat verlede jaar bekendgestel is. Hierdie rooster het ten doel om afstandsonderrig in Afrikaans vir studente wat weens verskeie omstandighede nie nauurs kontaksessies kan bywoon nie nóg meer toeganklik te maak. “Akademia is trots op die studente wat afstudeer het en opgewonde vir wat die toekoms vir die instelling, die personeel en studente inhou,” het hy bygevoeg. Visser meen dat die instelling met blydskap uitsien om nog meer gegradueerdes te lewer wat die arbeidsmark in sy veelheid van segmente suksesvol sal betree.